Дэрэжэгъуэрэ гуфIэгъуэрэ къызыбгъэдэкIхэр
«Мамырыгъэм и макъамэ» дунейпсо псапащIэ Iуэхум хэту ГъуазджэхэмкIэ Кавказ Ищхъэрэ институтым щатащ зи IэщIагъэм хуэIэзэхэм я дерсрэ концертрэ.
Немцовэ Марие Ар я жэрдэмщ дунейпсо зэпеуэ зыбжанэм я лауреатхэу Немцовэ Мариерэ (фортепианэ) Ватуля Виталийрэ (саксофон). Къыхэгъэщыпхъэщ, Мариерэ Виталийрэ мыпхуэдэ IуэхукIэ Урысейм и щIыналъэ зэхуэмыдэхэм, Беслъэн, Тбилиси къалэхэм, Косовэ республикэм, Тунисым, нэгъуэщI щIыпIэхэми зэрыщыIар. Зауэ, гузэвэгъуэ зи нэгу щIэкIа цIыхухэр щыпсэу щIыпIэхэр къыщIыхахар абыхэм я гукъеуэр зымащIэкIэ нэхъ мыхъуми макъамэкIэ ящхьэщыхынырщ, гъуазджэм зи гъащIэр езыпха щIалэхэмрэ хъыджэбзхэмрэ я Iэзагъым хэзыгъэхъуэн дерсхэм щIэгъэдэIунырщ.
Ватуля Виталий МГИМО-м и Музыкэ колледжыр ехъулIэныгъэкIэ къиухащ. 2004 гъэм «Классическое наследие» зэгухьэныгъэм и стипендиат хъуащ. «Еврооркестрия» (Франджы, 2005 гъэ), «Славянская весна» (Прагэ, 2006 гъэ), «Примавера классика», «Возрождение» (Москва, 2007 гъэ), «Форум классики» (Москва, 2008 гъэ), «SaxArte» (Италие, 2010 гъэ), «Река талантов» (Санкт-Петербург», 2010 гъэ) фестивалхэм хэтащ. Франджым, Италием, Чехием, Украинэм, Урысейм щекIуэкIа дунейпсо зэпеуэхэм я лауреат хъуащ. МузыкэмкIэ Урысей Академиер Виталий къиухащ 2011 гъэм. Ар концертхэм жыджэру хэтщ, Урысейм и симфоние оркестр цIэрыIуэхэм я гъусэу. 2005 гъэ лъандэрэ ныбжьыщIэхэр саксофоным хурегъаджэ. И гъэсэнхэм яхэтщ дунейпсо зэпеуэхэмрэ фестивалхэмрэ я лауреат хъуахэр. Виталий и япэ дискыр 2007 гъэм къыдэкIащ. Абы егъэзащIэ классикэ, иджырей, джаз макъамэхэр.
Немцовэ Мариерэ Ватуля Виталийрэ Пианисткэ Немцовэ Марие макъамэм япэ лъэбакъуэ щыхичар «Радость» студиеращ. ИужькIэ музыкэ школым щIэтIысхьащ. Абы здыщеджэм, концертхэм хэтыну ирагъэблагъэрт. Илъэс 13 хъууэ щIэтIысхьащ Москва дэт Къэрал консерваторэм и музыкэ училищэм, Слесарев Юрий и гъэсэну щытащ. 2002 гъэм Серебряков Павел и цIэкIэ Волгоград щекIуэкIа дунейпсо зэпеуэм и саугъэтыр къыхуагъэфэщащ. Училищэ нэужьым Немцовэр щIэтIысхьащ Чайковскэм и цIэр зезыхьэ консерваторэм (Москва). Урысейм, Германием, Австрием, Великобританием, Польшэм, США-м, Италием концертхэр щитащ, дунейпсо макъамэ фестивалхэми я лауреатщ. Консерваторэр ехъулIэныгъэкIэ къиуха нэужь, Немцовэм и щIэныгъэм щыхигъэхъуащ Великобританием, итIанэ Италием кIуащ. 2009 гъэм Италием, Австрием щекIуэкIа дунейпсо зэхьэзэхуэхэм я лауреат хъуащ.
Немцовэ Марие ГъуазджэхэмкIэ Кавказ Ищхъэрэ институтым щита дерсыр фортепианэм хуеджэ студентхэм дежкIэ куэду щхьэпэщ. Марие къыхигъэщащ фортепианэм хуеджэ студентхэм зэфIэкI хъарзынэхэр къызэрагъэлъэгъуар, я Iэзагъэм дяпэкIи хагъахъуэмэ зэригуапэр.
Пшыхьым кърихьэлIахэр. Немцовэ Мариерэ Ватуля Виталийрэ институтым пщыхьэщхьэм щата концертыр кърихьэлIахэм гукъинэж ящыхъуащ. Пианинэмрэ саксофонымрэ фIыуэ зылъагъухэм а пшыхьым къарита дэрэжэгъуэр къэIуэтэжыгъуейщ. Абы щагъэзэщIащ Рамо Жан Филипп, Рахманинов Сергей, Скрябин Александр, Лигети Дьёрдь, Декрюк Фернанд, Санкан Пьер, Мийо Дариюс, нэгъуэщIхэми я макъамэхэр.
ТЕКIУЖЬ Заретэ.
Сурэтхэр МАМИЙ
Руслан трихащ.
